Ucwaningo Luveza Ukuba Abantu Bayesaba Ukuhlaba iJekiseni yeCovid 19 Sinopharm Vaccine
AbeZimbabwe Christian Allaince bona bathi sebejabulela ukuthi amabandla ezokholo asevuliwe ngakhoke bakhangelele ukuthola ithuba lokufundisa abantu ngokuncedakala abangaba lakho ngaleyi jekiseni.
BULAWAYO — Abenhlanganiso yomanyano wamakholwa esiKristu eye Zimbabwe Christian Alliance bethule impumela yocwaningo olumayelana lohlelo lokuhlaba abantu ijekiseni evikela ukubamba iCovid-19, eyeSinopharm Vaccine. Impumela yalolu cwaningo iveza ukuba abantu lokhu bethikaza ukuhlatshwa ijekiseni le, ngezizatho ezehlukeneyo okuvezwa linani eliphansi ebelikhangelelwe ukufinyelelwa nguhulumende ngalesi sikhathi. Umqondisi weZimbabwe Christian Allaince. Rev Useni Sibanda uthi inani labantu abathatha ijekiseni leyi liphansi kakhulu. Uqhubeke ethi bona sebejabulela ukuthi amabandla ezokholo asevuliwe ngakhoke bakhangelele ukuthola ithuba lokufundisa abantu ngokuncedakala abangaba lakho ngaleyi jekiseni. "Esesikunanzelele yikuthi emabandleni abantu abanengi bayesaba ngokuthi uma bebala ibhayibheli kungabe kuxhasana lophawu lukasatan u666 kukanti akunjalo akuhambelani. Besilokhu sikhulumisana labafundisi ukuthi njengoba amabandla esevuliwe bakhulumisane lozulu ngejekiseni ukuba kunceda kwezempilakahle." URev Useni uthi njalo udubo yikuba akula lwazi olweneleyo ngaleyijekiseni yeSinopharm Vaccine. "Sesinanzelele ukuthi abantu abalalwazi kuqakathekile ukuthi kubelenhlelo esikhutshwayo ezifundisa abantu ngale ivaccine" UNkosikazi Lynette Dube oqhube ucwaningo ngohlelo lokuhlatshwa kwabantu ijekiseni le, laye ugcizelela ekuthini ulwazi lulutshwane ebantwini. "Safica ukuthi 10.7 bayafisa ukuhlatshwa, 75.1 bathi hatshi, 14.2 abalaqiniso ukuthi bengafuna yini ukuhlatshwa kumbe hatshi. Abathi hatshi balezizatho ezimbalwa abalalwazi lejekiseni lenkolo yabo ayivumi ukuthi bahlatshwe abanye bathi abaqiniso ukuthi ingahambelana laboingacina ibadalela eminye imikhuhlane." Uqhubeke eveza ukuba inengi labesifazane abendele ebantwini abasebenzela phandle kwelizwe basengozini enkulu yokubamba iCovid-19. "Inhlelo yevaccination ibamba omama, esigabeni seMatabeleland obaba bayasuka besiyasebenzela eSA kumbe Bostwana uma bephenduka bangena ezweni endaweni ezingekho emthethweni okulakho ukubangela ukuba abesifazana babambe lolubhubhano." UMnu Nqobizitha Dube omunye njalo wabaqhube lolucwaningo ukhuthaza uhulumende ukuthi afundise uzulu ngohlelo lwejekiseni le. "Sinanzelela ukuthi abantu phandle abalalwazi lweVaccination programme elethwe nguhulumende ngakho ke kubalulelekile ukuba uhulumende aphange ahambise umbiko ebantwini abahlukeneyo, kwabatsha, abezenkolo, abesifazanaukuze babelolwazi olweneleyo ngale ivaccine." Ucwaningo lolu oluqhutshwe kusetshenziswa inkundla yokukhulumisana eyebulenjini lakumakhalekhukhwini, eyeWhatsapp, luveze ukuba abantu abalalwazi olweneleyo ngamajekiseni okuvikela iCovid 19 njalo abafisi ukuhlatshwa. Ezinye inkolo abantu bathi kayivumelani lokuhlatshwa ijekiseni leyi. Abanye njalo ngabesabela ukuba bengabamba eminye imikhuhlane ngemva kokuhlatshwa. Kuviki edlule uMongameli Emmerson Mnangagwa kuhlelo lokuhlaba eVictoria Falls unxuse inkokheli zamabandla enkolo ezitshiyeneyo ezigoqela iZimbabwe Council of Churches, iZimbabwe Catholic Bishops Conference, Zimbabwe Indegenous Inter- Denominational Council of Churches, Evangelical Fellowship of Zimbabwe, inkokheli zamabandla ezombusazwe labanye ukuba bakhokhele ekuhlatshweni lelijekiseni okunganceda ukuveza kuzulu ukuthi ijekiseni leyi kayila ngozi. Lisiyatshona ilanga layizolo, ugatsha lwezempilakahle lwethule umbiko oveza ukuba kulabantu abedlula inkulungwane ezintathu- 3,045 abahlatshwe okwakuqala izolo, okuletha inani lasebehlatshwe kuqala lokhu lolu hlelo lwasungulayo ngenyanga edluleyo kaNhlolanja, kwabazinkulungwane eziphose zifike kumatshumi ayisikhombisa-68 511. Abantu abedlula inkulungwane ezimbili lengxenye-2,663 sebehlatshwe okwesibili, okuletha inani labahlabe okwesibili kwabedlula inkulungwane ezilitshumi-10,628 kusiyafika ihola lesine izolo ntambama. Izolo njalo kuphume umbiko wokuba abantu abane bahloliwe bafunyanwa belegcikwane leCovid-19 kwabhubha umuntu oyedwa. E Zimbabwe jikelele, sebezinkulungwane eziphose zifike amatshumi amane-38,822, asebafunyanwa beleCovid 19, kwasila abazinkulungwane eziphose zifike amatshumi amathathu lanhlanu-34,603, kwabhubha abedlula inkulungwane eyodwa elengxenye-1,520.